**ПРАВИЛНИК**

**О СПРОВОЂЕЊУ МЕРА СМАЊЕЊА ЗАГАЂЕЊА ВАЗДУХА У ГРАДУ НИШУ ПОРЕКЛОМ ИЗ ИНДИВИДУАЛНИХ ЛОЖИШТА У 2021. ГОДИНИ**

**I ОСНОВНЕ ОДРЕДБЕ**

**Члан 1.**

Овим правилником се прописују критеријуми, начин и поступак бесповратног суфинансирања мера смањења загађења ваздуха пореклом из индивидуалних извора са циљем смањења штетних емисија, односно смањење загађења ваздуха кроз уштеде у енергентима.

**II СУФИНАНСИРАЊЕ МЕРА СМАЊЕЊА ЗАГАЂЕЊА ВАЗДУХА У ГРАДУ НИШУ ПОРЕКЛОМ ИЗ ИНДИВИДУАЛНИХ ЛОЖИШТА У 2021. ГОДИНИ**

**Члан 2.**

За спровођење Конкурса у 2021.години опредељена су средства у укупном износу од 17,6 милиона динара, од чега је 5,6 милиона опредељено у буџету Града Ниша за 2021. годину, на позицији 396а, економска класификација 472, накнаде за социјалну заштиту, а 12 милиона обезбедило је Министарство заштите животне средине за реализацију пројеката смањења загађења ваздуха у Србији пореклом од индивидуалних ложишта, по основу Уговора о суфинансирању реализације пројекта „Смањење загађења ваздуха у Граду Нишу пореклом из индивидуалних извора у 2021. години“ број 401-00-369/21-03 од 25.03.2021. године.

У 2021. години суфинансираће се мере:

**1.Замена постојећих уређаја за грејање ефикаснијим уређајима на пелет:**

* Максимално учешће Града до 90.000,00 са ПДВ, односно до 50% укупне вредности котла са ПДВ.
* Планирана средства **11.160.000,00** динара.

**2.Замена постојећих уређаја за грејање ефикаснијим уређајима на гас:**

* Максимално учешће Града до 80.000,00 са ПДВ, односно до 50% укупне вредности са ПДВ.
* Планирана средства **3.440.000,00** динара.

**3. Уклањања постојећих уређаја за грејање и прикључење на систем даљинског грејања**

* Максимално учешће Града до 200.000,00 са ПДВ, односно до 50% укупне вредности са ПДВ.
* Планирана средства **3.000.000,00** динара.

**III УСЛОВИ ПРИЈАВЕ НА КОНКУРС**

**Члан 3.**

Услови учешћа на Конкурсу које мора да испуни подносилац захтева:

1. Да стамбени објекат-кућа није прикључена на систем даљинског грејања или дистрибутивну мрежу природног гаса;
2. Да не постоји могућност прикључења на дистрибутивну мрежу природног гаса и систем даљинског грејања (за меру 1);
3. Да је измирио доспеле обавезе по основу пореза на имовину;

 **Члан 4.**

Трошкови радова, набавке материјала и опреме који настану пре потписивања Уговора о суфинасирању обе уговорне стране се неће прихватити.

**Члан 5.**

Право учешћа на Конкурсу  **немају** власници стамбено-пословних објеката.

**Члан 6.**

**А) Документацијa коју доставља подносилац пријаве при подношењу пријаве:**

**Обавезна документација:**

1. Потписан и попуњен *Пријавни образац* за суфинансирање мера смањења загађења ваздуха у граду Нишу пореклом из индивидуалних ложишта за 2021.годину;
2. Потврда о редовном измиривању обавеза по основу пореза на имовину Града Ниша;
3. Фотокопију личне карте или очитану чиповану личну карту власника објекта- не старије од шест месеци;
4. Извод из листа непокретности за објекат, не старији од шест месеци (фотокопија);
5. Копију грађевинске дозволе, односно други документ којим се доказује легалност објекта;
6. Потврда да не постоји могућност прикључења на дистрибутивну мрежу природног гаса (коју издаје предузеће овлашћено за снабдевање и дистрибуцију природног гаса) и потврда да не постоји могућност прикључења на систем даљинског грејања коју издаје ЈКП „Градска Топлана“ Ниш (само за меру 1)- не старија од шест месеци;
7. Потврда о могућности прикључења на гасоводну мрежу коју издаје предузеће овлашћено за снабдевање и дистрибуцију природног гаса (само за меру 2)- не старија од шест месеци;
8. Потврда о могућности прикључења на систем даљинског грејања коју издаје ЈКП „Градска Топлана“ Ниш (само за меру 3)- не старија од шест месеци;
9. Предрачун за набавку опреме (само за меру 1 и за меру 2) или за прикључење (само за меру 3).

**Опционо достављање документације за додатно бодовање:**

1. Доказ о броју чланова домаћинстава
	1. Фотокопија личне карте или очитане чиповане личне карте за пунолетне чланове домаћинстава-копија пријаве пребивалишта или уверење о пребивалишту за децу- не старије од шест месеци;
	2. Лична изјава о броју чланова заједничког домаћинства у слободној форми;
2. Изјава подносица пријаве да ће стари уређај бити предат на рециклажу;
3. Копија решења надлежног органа о утврђивању степена инвалидитета (само за породице са чланом инвалидним лицем са утврђеним степеном инвалидитета од 70-100%);
4. Копија решења надлежног органа о утврђивању степена инвалидитета за ратне војне инвалиде (само за породице са чланом ратним војним инвалидом са утврђеним степеном инвалидности од I-IV категорије);
5. Доказ о укупним месечним примањима-за све пунолетне чланове домаћинства (само за породице са приходима мањим од 40.000,00 РСД по члану породичног домаћинства)
6. Потврда о исплаћеној нети заради за месец који предходи месецу подношења захтева за запослене-од послодавца
7. Чек од пензије и/или чек од војне инвалиднине
8. Уверење Националне службе за запошљавање за незапосленог члана породичног домаћинства да је на евиденцији незапослених
9. Потврда о школовању за пунолетне чланове домаћинства

**Б) Документација која се доставља након потписивања Уговора и завршетка инвестиције:**

1. Потписан и попуњен образац Захтев за повраћај средстава;
2. Изјава корисника средстава о намени коришћених средстава;
3. Фискалне и готовинске рачуне за уграђену опрему или накнаду за прикључење на систем даљинског грејања-фотокопија;
4. Попуњен и оверен гарантни лист за уграђену опрему (за меру 1 и 2)-фотокопија;
5. Уговор о прикључењу на дистрибутивну мрежу природног гаса и Уговор о снабдевању (за меру 2)-фотокопија;
6. Уговор о изградњи прикључка на систем даљинског грејања (за меру 3)-фотокопија;
7. Потврда о рециклажи постојећег уређаја, коју издаје предузеће овлашћено за рециклажу отпада (у случају предавања на рециклажу)-оригинал.

**Члан 7.**

 Власник објекта може поднети пријаву само за једну меру.

**IV ПРИЈАВА НА КОНКУРС**

**Члан 8.**

 Јавни Конкурс о суфинансирању спровођења мера смањења загађења ваздуха у граду Нишу пореклом из индивидуалних ложишта за 2021.годину (у даљем тексту Конкурс) расписује Градско веће Града Ниша.

Градско веће Града Ниша (у даљем тексту Веће) доноси Решење о расписивању Конкурса са текстом јавног конкурса.

 Конкурс се објављује на званичној интернет страници и огласној табли Града Ниша, и траје 30 дана.

 Конкурс спроводи Канцеларија за локални економски развој.

 Градоначелница Града Ниша решењем формира Комисију за преглед и оцену поднетих захтева за суфинансирање пројеката смањења загађења ваздуха у граду Нишу пореклом из индивидуалних ложишта за 2021. годину, (у даљем тексту Комисија).

Комисија врши оцењивање пристиглих пријава и одабир корисника средстава.

**Члан 9.**

Пријава се подноси у затвореној коверти са именом, презименом и адресом подносиоца захтева, **ИСКЉУЧИВО** поштом на адресу:

**Град Ниш**

**Градска управа за органе града и грађанска стања**

**Николе Пашића 24, Ниш**

Са назнаком: **СПРОВОЂЕЊЕ МЕРА СМАЊЕЊА ЗАГАЂЕЊА ВАЗДУХА У ГРАДУ НИШУ ПОРЕКЛОМ ИЗ ИНДИВИДУАЛНИХ ЛОЖИШТА ЗА 2021. ГОДИНУ – Не отварати**

Пријаве ће се примати 30 дана од дана објављивања на званичној интернет старници и огласној табли Града Ниша.

Непотпуне и неблаговремене пријаве неће се разматрати.

**V ПРЕГЛЕД И ОЦЕЊИВАЊЕ ПРИЈАВА**

**Члан 10.**

Поступак за оцењивање пристиглих пријава и избор корисника средстава вршиће се на основу листе приоритета састављене бодовањем према следећим критеријумима:

Бодови који се додељују за све мере:

|  |
| --- |
| **ПОСТОЈЕЋИ НАЧИН ГРЕЈАЊА** |
| **Постојећи начин грејања** | **Број бодова** |
| Угаљ, лож уље | **15** |
| Дрво, брикет | **10** |
| Електрична енергија | **5** |
|  |
| **Врста грејног уређаја** | **Број бодова** |
| Котао снаге >20kW | **15** |
| Етажне пећи снаге <20kW | **10** |
| Шпорет, пећ | **5** |

|  |  |
| --- | --- |
| **ДОДАТНИ БОДОВИ** | **Број бодова** |
| **1. Породица са троје и више деце у заједничком породичном домаћинству старости од 0-26 година у складу са позитивним законским прописима који регулишу појам породице** |  |
| Три детета | **2** |
| Четири детета | **4** |
| Пет и више детета | **6** |
| **2. Породица у складу са позитивним законским прописима који регулишу појам породице са чланом инвалидним лицем са утврђеним степеном инвалидитета од 70-100%** |  |
| Једно инвалидно лице | **2** |
| Два инвалидна лица | **4** |
| Три и више инвалидних лица | **6** |
| **3. Породица у складу са позитивним законским прописима који регулишу појам породице са чланом ратним војним инвалидом са утврђеним степеном инвалидности од I-IV категорије** |  |
| Један ратни инвалид | **2** |
| Два ратна инвалида | **4** |
| Три или више ратних инвалида | **6** |
| **4. Породица у складу са позитивним законским прописима који регулишу појам породице са чланом/члановима домаћинства старијим од 70 година** |  |
| Један члан домаћинства старији од 70 година | **2** |
| Два члана домаћинства старија од 70 година | **4** |
| Три или више чланова домаћинства старијих од 70 година | **6** |
| **5. Породица у складу са позитивним законским прописима који регулишу појам породице, са приходима мањим од 40.000,00 РСД по члану породичног домаћинства** |  |
| Примена формуле којом се узима у обзир висина примања:* ТК – Тежински Коефицијент (ТК = 200.000)
* ПП – Просечни Приход по члану домаћинства
	+ ПП = УП/БЧ
		- УП – Укупни Приходи породице
		- БЧ – Број Чланова породице
 | **ТК/ПП** |

|  |  |
| --- | --- |
| **РЕЦИКЛАЖА ПОСТОЈЕЋЕГ КОТЛА ИЛИ ПЕЋИ** | **Број бодова** |
| Постојећи котао или пећ ће бити предат на рециклажу | **15** |
| Постојећи котао или пећ неће бити предат на рециклажу | **0** |

**Члан 11.**

Уколико се за грејање користе два или више различитих енергената, број бодова се рачуна као аритметичка средина бодова за наведене енергенте.

Уколико се два захтева на крају бодовне листе за доделу средстава оцене са истим бројем бодова, средства ће добити подносилац захтева са већим бројем бодова у критеријуму мере за коју подноси захтев, уколико и тада број бодова буде исти предност имају становници са вишом пореском основом (према пореској пријави).

 **Члан 12.**

Комисија након истека рока за подношење захтева врши проверу достављене документације, врши административну подобност и припрема Извештај о административној подобности чији је саставни део закључак о административној подобности пријава које су изабране за поступак даљег оцењивања, врши бодовање поднетих захтева на основу критеријума одређених Правилником, утврђује Прелиминарну листу корисника.

Рок за одлучивање Комисије по захтевима је 15 дана од завршетка јавног позива.

Комисија има право да изврши теренски обилазак објеката подносиоца захтева који су прошли административну подобност, приликом чега се проверава усаглашеност пријаве подносиоца захтева са фактичким стањем стањем и по потреби врши увид у пројектну документацију. Приликом теренског обиласка Комисија, уз обавезно присуство подносиоца захтева, сачињава се Записник у два примерка, при чему један примерак остаје подносиоцу пријаве, а други задржава Комисија.

Подносилац пријаве има право примедбе на Записник у року од 3 дана од доласка Комисије. Примедбе се подносе писменим путем на писарници Града Ниша. Рок за одлучивање Комисије по жалбама је 8 дана од достављања жалбе.

**Члан 13.**

 Прелиминарна листа корисника средстава утврђује се на основу броја додељених бодова и објављује на званичној интернет страници Града Ниша и Канцеларије за локални економски развој и огласној табли Града Ниша у улици Николе Пашића 24. Уколико Град Ниш током трајања Конкурса не прими довољан број важећих пријава за неку од мера предвиђених Конкурсом, Комисија може формирати прелиминарну листу за ту меру без бодовања поднетих захтева за ту меру.

Учесници на Конкурсу могу у року од 3 дана од дана објављивања Прелиминарне листе да поднесу примедбу Комисији. Комисија је дужна да у року од 5 дана од дана пријема, размотри примедбе и подносиоцу примедбе достави писмени одговор.

 Након истека рока за одговор на приговоре, Комисија утврђује Предлог решења са листом корисника средстава. Коначно Решење са листом корисника за суфинансирање мера смањења загађења ваздуха у граду Нишу пореклом из индивидуалних ложишта за 2021. годину (у даљем тексту Решење), доноси Грaдско веће на предлог Комисије.

 Решење се објављује на званичној интернет страници Града Ниша и Канцеларије за локални економски развој и огласној табли Града Ниша у улици Николе Пашића број 24. Број корисника средстава утврђених листом корисника може се проширити у зависности од утрошка средстава за сваку меру.

**Члан 14.**

 Уколико Град Ниш током трајања Конкурса не прими довољан број важећих пријава за неку од мера предвиђених Конкурсом, Комисија ће повећати број корисника средстава за неку другу меру зависно од броја пристиглих пријава, што се неће сматрати изменом Правилника.

 Уколико се не утроше планирана средства за неку од мера, средства ће се доделити следећем кориснику који испуњава услове, према листи корисника.

**Члан 15.**

На основу Решења, Градоначелник ће у име Града Ниша са свим одабраним корисницима склопити Уговоре о суфинансирању.

Одабрани корисник средстава дужан је да најкасније у року од 15 календарских дана, од дана пријема позива за потписивање Уговора, потпише Уговор са Градом. Уколико одабрани корисник у предвиђеном року не потпише Уговор сматраће се да је одустао од учешћа на Конкурсу.

**Члан 16.**

 Корисник средстава дужан је да предвиђене инвестиције заврши најкасније до 30.09.2021. године. Захтев за повраћај средстава мора се поднети најкасније до 15.11.2021. године. Исплата средстава извршиће се у року од 45 дана од дана подношења захтева за повраћај средстава.

**Члан 17.**

 Прихватљиви укупни инвестициони трошкови са ПДВ-ом односе се на набавку ложних уређаја на пелет и природни гас без трошкова уградње:

* + кондензациони котао на природни гас;
	+ котао на пелет или етажна пећ на пелет које као енергент користе искључиво пелет степена искористивости од најмање 90% (неће се одобравати средства за набавку комбинованих уређаја који као енергент користе чврсто гориво и пелет као ни уређаја који нису у систему етажног или централног грејања)

 Конкурсом није прописан произвођач опреме и извођач радова.

 За меру 3 прихватљиви укупни инвестициони трошкови са ПДВ-ом односе се на покривање трошкова накнаде за прикључење на систем даљинског грејања, а на основу обрачуна који је издало ЈКП „Градска топлана“ Ниш.

 **Члан 18.**

 Корисник средстава ће сам сносити трошкове радова и опреме који превазилазе прихватљиве трошкове, а односе се на уређаје на пелет односно природни гас са додатном опремом и слични захтеви.

Власницима објеката који су доставили рачуне са ценама мањим од максимално утврђених, признаваће се 50% износа који је назначен на фактури.

**Члан 19.**

Даном објављивања овог Правилника у „Службеном листу Града Ниша“ престаје да важи Правилник о спровођењу мера смањења загађења ваздуха у граду Нишу пореклом из индивидуалних ложишта у 2021. години, усвојен Решењем Градског већаброј 612-2/2021-03 од 27.05.2021. године.

**Члан 20.**

Овај Правилник ступа на снагу даном објављивања у „Службеном листу града Ниша“.